Peter Skaarup (DF), 2005-04-06:
Jeg vil runde debatten af – i hvert fald lige i første omgang –
og konstatere, at vi egentlig har haft en udmærket debat og er kommet rundt om mange hjørner i spørgsmålet om Schengenreglerne.
Vi må jo sige, at det, Dansk Folkeparti har ønsket med debatten, er for det første, at vi er sikre på, at kontrollen er effektiv, når vi taler om busser, transportmuligheder for at komme ind i Danmark uden kontrol, og der kan man diskutere det, som der er fremkommet af oplysninger.
Vi kan håbe på, at den artikelserie, som Ekstra Bladet har haft om de her forhold, har medført, at der er sket en skærpet kontrol.
For det andet har vi også i debatten haft nogle indlæg om bekæmpelsen af narkotikaindsmugling og bl.a. fremført det faktum, at svenskerne mere kontant og effektivt kontrollerer tilgangen af narkotika, fordi de altså bruger en undtagelsesmulighed i EF-traktaten, nemlig artikel 30, hvor man mere kontant ved grænsen sikrer sig, at der ikke er narkotika, der kommer ind i landet.
Og det er jo et problem, vi også har i Danmark, og der så vi gerne, at man var mere effektiv, specielt ved den dansk-tyske grænse.
For det tredje er der et emne, som måske ikke har været så meget berørt, men som jeg tror også er en vigtig ting i forbindelse med vores deltagelse i Schengen, og det er, at der er tilstrækkelige ressourcer ikke alene i forhold til kontrollen med illegale flygtninge, men også i forhold til kontrollen med narkotika m.v., der kommer ind i landet.
Der kan vi konstatere, at der er nogle steder – og det er bl.a. ved den dansk-tyske grænse – hvor man klager over, at der simpelt hen ikke er folk nok til at kontrollere de her ting.
Så må man jo konkludere ud fra det, at det svenske politi måske opfører sig åndssvagt, selv om de altså opfanger tre gange så meget narko som det danske politi.
Det, der er problemet her, er jo ikke det danske politis indsats, for de gør et godt stykke arbejde.
Det, der er problemet, er de signaler, der kommer centralt fra myndighederne i Danmark.
Gør vi nok?
Er vi tilstrækkelig kontrollerende ved grænsen i forhold til det, som andre lande gør?
Der mener vi ikke i Dansk Folkeparti, at de signaler er særlig gode.
Der er en tendens til, at vi i Danmark skal være duksen inden for EU og også Schengen og sandelig ikke må kontrollere ved grænsen, selv om mange andre lande altså gør det i et vist omfang – og også med held.
De signaler, vi får, når vi taler med folk, der arbejder inden for grænsepolitiet eller baglandspatruljer, er altså, at hvis man ved grænsen laver den der punktkontrol ikke kontinuerligt, men en gang imellem stikprøvevis, får man fat i langt mere og bliver meget mere velorienteret omkring kriminelle aktiviteter, end hvis man er meget tilbageholdende og færdes inde i baglandet og måske en gang imellem kan pågribe nogle, der kører forbi.
Så det er et spørgsmål om politisk vilje og politiske signaler fra Christiansborg og fra myndighederne i forhold til narkokontrol og i forhold til ressourcer, men også i forhold til kontrol med illegale flygtninge.
Det er egentlig sjældent, at man bliver så meget klogere og ændrer så meget opfattelse: Man kom tidligere i Folketinget med en hård kritik af den manglende grænsekontrol og synes så pludselig, at det er alle tiders med Schengen, og at det er alle tiders med ingen grænsekontrol.
Det er sjældent, at politikere oplever dette, men man kan selvfølgelig være mere klog nu – eller mere uklog, vil jeg sige, på det område.
Hr. Ole Sohn var inde på, at problemet i virkeligheden ligger i Afghanistan med hensyn til narkokontrol.
Jeg tror, problemet ligger flere steder, men jeg er da enig med hr. Ole Sohn i, at det ville være godt, hvis man fra de afghanske myndigheders side i højere grad bekæmpede den narkoudsmugling eller eksport, som foregår.
Så det vil da være alle tiders, hvis det kan lade sig gøre.
Jeg vil her til sidst sige, at det ikke er den sidste debat, vi får om de her forhold, for det ligger os på sinde, at vi får den slags debatter og holder, kan man sige, apparatet lidt i ørerne i forhold til, at der er en fornuftig kontrol.
Det tror jeg også at debatten her medvirker til i en eller anden form.
Så vil jeg også sige, at det ikke er en kritik af de myndigheder, der arbejder med tingene.
De arbejder fornuftigt og godt, men det ser ud til, at der er nogle problemer rundtomkring, som vi centralt fra – her fra Christiansborg og fra ministeriernes side – bør gøre mere ved.
Jeg tror også, at debatten her fører til eftertanke, for jeg tror, der er meget at hente i forhold til bekæmpelse af narkokriminalitet og illegal indsmugling af flygtninge ved at gøre en ekstra indsats.
Tak for debatten.
Hermed sluttede forhandlingen.